Pilot Vladimir Vodopivec (64) iz Beograda uspeo je jutros da bezbedno spusti avion sa 74 putnika i članova posade na aerodrom u Mogadišu u Somaliji nakon što je eksplozija raznela deo trupa kod desnog krila letelice, saznaje "Blic". Svetski mediji ocenjuju da je pilot "učinio nemoguće”, jer je incident prošao bez žrtava.

- Pola sata pošto smo poleteli sa aerodroma u Somaliji, na 3.300 metara visine začula se strašna eksplozija. Putnici su počeli da viču, a ja sam se odmah vratio na aerodrom. Na sreću, niko nije teže povređen - priča Vladimir Vodopivec.

Vodopivec je to ispričao svom prijatelju iz Beograda, a da situacija nije bila nimalo naivna pokazuje i fotografija oštećenog aviona na čijem je trupu, kod desnog krila, eksplozija napravila rupu veličine tri prozora.

Foto: Profimedia Deo trupa sa desne strane potpuno je uništen nakon eksplozije

Avion kompanije "Dalo erlajns" sa 74 putnika, među kojima je 70 turskih državljana, prinudno sleteo na aerodrom samo nekoliko minuta nakon poletanja sa aerodroma Aden Ade jutros u Mogadišu ka vazdušnoj luci u Džubutiju, prenose somalijski mediji.

Somalijski ministar saobraćaja Ali Ahmed Džem Džangeli tvrdi da incident nije bio smrtonosan, jer su svi putnici spaseni tako što je avion prizemljen, a da će istraga pokazati uzrok eksplozije.

Foto: Profimedia Avion nakon sletanja na aerodrom u Mogadišu

- Ne želimo da prejudiciramo ko stoji iza ekspozije. Za sada ne znamo ni da li je u pitanju tehnički problem ili samoubilački napad. Najveća briga nam je bila da spasemo putnike i izbegnemo scenario da ostanu zarobljeni u zapaljenom avionu - kazao je somalijski ministar.

Međutim, mediji spekulišu da se ipak radi o samoubilačkom napadu, da je eksploziv najverovatnije uneo neko od putnika, pošto na to ukazuju tragovi na delu aviona koji je oštećen, a građani Balkada, naselja u blizini Mogadiša, kažu da su videli eksploziju i kako u tom trenutku "sa neba pada zapaljeno telo". Kako prenosi CNN, pozivajući se na izvore bliske istrazi, analize na uništenom delu aviona pokazale su “ostatke eksploziva”, što ukazuje na to da se ipak radi o bombi.

Slično misli i iskusni pilot.

- Mislim da je reč o bombi, ali na sreću nije oštećen upravljački sistem, pa sam mogao da se vratim i sletim na aerodrom. Ovo mi se nikada u životu nije dogodilo. Izgubili smo pritisak u kabini. Hvala Bogu da se sve dobro završilo - rekao je Vodopivec neposredno nakon incidenta svom prijatelju.

Foto: Profimedia

Vodopivec, rođeni Beograđanin, iskusan je pilot koji je radio u JAT-u i "Montenegro erlajnzu", a poslednjih godina leti u Africi, pošto se zaposlio u "Dalo Erlanjsu". Uskoro će, kaže njegov prijatelj, otići u penziju.

Pilot je, pišu britanski mediji, izveo neverovatan podvig jer je uspeo da u takvim uslovima okrene avion i bezbedno sleti na aerodrom. Letelicu su dočekale spasilačke ekipe. Spasioci su bili šokirani kada su ugledali ogromnu rupu na desnoj strani trupa letelice, odmah iza R2 vrata.

Zvaničnici na aerodromu istakli su da su svi putnici i članovi posade preživeli incident, ali je najmanje troje putnika lakše povređeno. Putnici su takođe ispitani o svemu što se dogodilo.

Ovo nije prvi put da je neki avion prinudno sleteo na aerodrom Aden Ade. Sredinom 2013. godine je avion sa predsednikom Somalije Hasanom Mohamedom, koji je putovao u Južnoafričku republiku, prinudno sleteo pola sata nakon uzletanja zbog kvara na motoru.

Nastavili da rade nakon građanskog rata

"Dalo erlajns" je somalijska kompanija, sedište joj je u bescarinskoj zoni u Dubaiju, a pruža usluge na Rogu Afrike i na Srednjem istoku. Zvaničnog komentara iz ove kompanije još nema.